รัฐบาลรื้อแน่ภาษีรถยนต์ยันมอ’ไซค์
คลังยืนยันปรับโครงสร้างภาษีรถยนต์-รื้อภาษีสรรพสามิตมอเตอร์ไซค์
8 ก.ย. 2555

คลังยืนยันปรับโครงสร้างภาษีรถยนต์-รื้อภาษีสรรพสามิตมอเตอร์ไซค์ 
นายกิตติรัตน์ ณ ระนอง รองนายกรัฐมนตรีและ รมว.คลัง เปิดเผยว่า กระทรวงการคลังอยู่ระหว่างศึกษาเพื่อปรับโครงสร้างภาษีสรรพสามิตรถยนต์และรถจักรยานยนต์ จากปัจจุบันจัดเก็บภาษีตามอัตราการใช้พลังงาน หรือคิดตามซีซี หากซีซีสูงก็ต้องเสียภาษีสูง โดยจะเปลี่ยนเป็นเก็บภาษีตามอัตราการปล่อยก๊าซเรือนกระจก แต่จะประกาศล่วงหน้า 3-4 ปี เพื่อให้ผู้ผลิตมีเวลาปรับตัว 
“ไม่ต้องกลัว การปรับโครงสร้างภาษีรถยนต์ เราจะหารือกับผู้ผลิตและประกาศล่วงหน้าเพื่อให้ผู้ผลิตมีเวลาเตรียมตัว” นายกิตติรัตน์ กล่าว
ด้านภาษีรถจักรยานยนต์นั้น นายกิตติรัตน์ กล่าวยืนยันว่า ก็จะมีการปรับให้สอดคล้องกับความเป็นจริง เพราะปัจจุบันรถจักรยานยนต์ที่มีขนาดกระบอกสูบไม่เกิน 150 ซีซี ที่มีขายในตลาดกว่า 99.5% ของรถจักรยานยนต์ทั้งหมด เสียภาษีสรรพสามิต 3% แต่รถจักรยานยนต์ที่มีขนาดกระบอก 150 ซีซีขึ้นไป ก็เสียภาษี 3% เหมือนกัน จึงต้องมีการปรับปรุง
นอกจากนี้ ก็ต้องพิจารณามาตรการส่งเสริมรถจักรยานยนต์ที่ใช้ไฟฟ้า ที่ปัจจุบันแม้ไม่มีการเก็บภาษีหรือเก็บภาษี 0% แต่แทบไม่มีคนใช้ ดังนั้นจะต้องพิจารณาปรับปรุงต่อไป